**Caii îndură pe zgură**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

când am deschis ochii

era întuneric

când am gângurit prima dată

gâtlejul mi-a înțepenit

şi cântecul tău de leagăn

îmi suna a tunet

mi-aţi adus toţi sfinţii

icoanelor de aur

şi îmi erau străini

mi-aţi adus liturghii

cântate în strane

şi îmi erau metale şi plumb

în nodul pământului

plin de pustiuri şi eu

nu aveam timp

decât pentru Dumnezeu

24 iulie 2017, Constanţa